Fiċ-Ċina, 10,000 koppja kuljum qed jispiċċaw jiddivorzjaw. Il-gazzetta China Daily tikkwota lill-kap tad-dipartiment tal-affarijiert soċjali fil-Ministeru għall-Affarijiert Ċivili, Zhang Shifeng, jgħid li l-problema ilha tikber għal dawn l-aħħar 10 snin. Fl-2012, fiċ-Ċina saru 3,100,000 divorzju – żieda ta’ 133 fil-mija fuq l-2003. L-akbar numri ta’ divorzji saru f’Shanghai, Tianjin u Beijing. Fil-belt kapitali, fl-2012 iżżewġu 164,000 koppja waqt li terz minnhom spiċċaw iddivorzjaw. Mill-2011, id-divorzji f’Beijing kibru b’65 fil-mija. Ir-raġunijiet tad-divorzji fiċ-Ċina huma simili għal dawk madwar id-dinja kollha: fuq nett l-infedeltà u wara l-vjolenza domestika u n-nuqqas ta’ komunikazzjoni bejn il-koppja. Du Huanghai, avukat minn Shanghai, qal liċ- China Daily li l-koppji li għandhom bejn 20 u 30 sena jgħixu fl-ibliet m’għandhom paċenzjajippruvaw jaddattaw għal xulxin jew li jagħmlu l-kompronessi meħtieġa biex iż-żwieġ ma jfallix. Iż-żieda fid-divorzju mhix lokalizzata biss għaċ-Ċina għax skont in-Nazzjonijiet Maqgħuda, bejn l-2007 u l-2011, ir-rata kibret sew fit-Tajlandja, l-Iran u l-Korean t’Isfel. Din ix-xejra hija prevalenti fl-hekk imsejħa “ekonomiji emerġenti”. Lil hinn mill-Amerika ta’ Fuq, l-Ewropa u l-Oċeanja, żewġ terżi kellhom żieda fid-divorzju: fil-Messiku minn 0.3 għal 0.8 kull elf, fil-Brażil issa r-rata hija 1.4 kull elf. Fl-Istat Uniti r-rata hija ta’ 3.6 kull elf.